Femke Bol

**Femke Bol** (født 2000) er en nederlandsk friidrettsutøver som konkurrerer i sprintløp og hekkeløp. Hun ble U20-europamester på 400 meter hekk i 2019, og satte nederlandsk rekord på 400 meter innendørs i februar 2021.

## Idrettskarriere
### 2015–2017
Bol ble nederlandsk U18-mester på 400 meter i 2015, og i 2016 ble hun nederlandsk U18-mester på 400 meter innendørs og utendørs. Hun deltok i nederlandsk mesterskap i friidrett 2016, og kom der på fjerdeplass på 400 meter. Hun fikk bronse på 400 meter under Reykjavík International Games 2017, og kom på sjetteplass på 400 meter under det nederlandske mesterskapet innendørs. Hun ble nederlandsk U18-mester på 400 meter innendørs og utendørs i 2017. Hun deltok i U20-EM i friidrett 2017, men ble der slått ut i semifinalen. 

### 2018
Under Reykjavík International Games 2018 vant hun sin delfinale, og kom på tredjeplass totalt på 400 meter. Hun vant 400 meter under det nederlandske U20-mesterskapet innendørs, og hun kom på femteplass under det nederlandske mesterskapet for senior. 

Utendørs kom hun på andreplass på 400 meter under Gouden Spike, og hun vant 400 meter under det nederlandske U20-mesterskapet i friidrett. Under Nederlandsk mesterskap i friidrett 2018 kom hun på sjetteplass på 400 meter. 

### 2019
I februar 2019 vant hun 400 meter under det nederlandske U20-mesterskapet innendørs, og hun vant også 400 meter under Nederlandsk mesterskap i friidrett innendørs 2019, med ny personlig rekord på 53,24 sekunder. Dette var hennes første nasjonale seniortittel i friidrett. 

Hun deltok i Stafett-VM i friidrett 2019, og Nederland fikk der niende beste resultat i kvalifiseringen i 4 &times; 400 meter stafett for kvinner, og måtte dermed løpe i B-finalen, som de vant. Hun vant 400 meter hekk under det nederlandske mesterskapet i juni, og kom på andreplass på 200 meter. I juli vant hun 400 meter hekk under U20-EM i friidrett 2019, og hun kom på sjuendeplass på 200 meter under nederlandsk mesterskap i friidrett 2019. Nederland deltok i First League under Lag-EM i friidrett 2019, og Bol kom der på andreplass på 400 meter hekk, bak Amalie Iuel fra Norge. 

Under VM i friidrett 2019 ble hun slått ut i semifinalen på 400 meter hekk, og hun deltok på Nederlands stafettlag som kom på sjuendeplass på 4 x 400 meter stafett.

### 2020
Bol fikk sølv på 400 meter under nederlandsk mesterskap i friidrett innendørs 2020, bak Lieke Klaver. 2020-sesongen innen friidrett ble sterkt påvirket av koronaviruspandemien, så hennes første utendørsstevne i 2020 var Test wedstrijd Papendal i juli, der hun vant 400 meter hekk. Hun kom på tredjeplass på 400 meter under Herculis 2020, og vant 400 meter hekk under BAUHAUS-galan 2020 og Golden Gala 2020. Under Nederlandsk mesterskap i friidrett 2020 fikk hun bronse på 200 meter. 

### 2021
Før 2021-sesongen hadde Bol 52,47 som personlig rekord på 400 meter innendørs, men startet innendørssesongen 2021 med å løpe på 50,96 under Indoor Track & Field Vienna, som var ny nederlandsk rekord. Det var Ester Goossens som hadde den gamle rekorden, som var 23 år gammel. Der løp hun også 200 meter på 23,52, som var ny personlig rekord. Den 6. februar vant hun 400 meter under Meeting Metz Moselle Athlelor i Metz, og forbedret den nederlandske rekorden på 400 meter innendørs ytterligere, til 50,81 sekunder. Hun forbedret den nasjonale rekorden videre til 50,66 under Copernicus Cup i Polen, og til 50,64 da hun vant 400 meter under nederlandsk mesterskap innendørs 2021. Hun presset den ned ytterligere én hundredel da hun vant EM i friidrett innendørs 2021, der hun løp på 50,63. Under EM innendørs vant Nederland også 4 x 400 meter stafett, med ny nederlandsk rekord på 3:27,15. 

Også utendørs satte hun flere nederlandske rekorder i 2021. Den første bidro hun til under Stafett-VM i friidrett 2021, der det nederlandske mikslaget satte nederlandsk rekord på 4 x 400 meter stafett i forsøksheatet, med 3:18,04. I finalen løp de på 3:30,12, og endte på fjerdeplass. Hun satte ny nasjonal rekord på 400 meter under IFAM Meeting, med 50,56 sekunder, og hun satte ny nederlandsk rekord og europeisk U23-rekord på 400 meter hekk under Golden Gala, med 53,44 sekunder. 

Den 19. juni vant hun 400 meter under Lag-EM i friidrett 2021 (1. divisjon), med ny nederlandsk rekord på 50,37. Hun vant 200 meter under Nederlandsk mesterskap i friidrett 2021, og hun vant 400 meter hekk under Bislett Games og Bauhaus-Galan, der hun senket den nederlandske rekorden i begge stevnene, først til 53,33 på Bislett, deretter til 52,37 i Stockholm. Etter Bauhaus-Galan hadde hun satt 12 nasjonale rekorder hittil i 2021 - seks innendørs og seks utendørs.

Under de forsinkede olympiske leker 2020 som ble arrangert i Tokyo i Japan i 2021 satte Bol europarekord på 400 meter hekk med tiden 52,03 da hun ble nummer tre på distansen.

Hun deltok på Nederlands lag som kom på 6. plass på 4 × 400 meter under Sommer-OL 2020 i Tokyo.

### 2022
Bol sesongåpnet innendørs i Metz i Frankrike 12. februar, der slo sin egen stevnerekord på 400 meter, med 50,72 sekunder, og hun satte personlig rekord på 200 meter med 23,37 sekunder. Hun deltok i Copernicus Cup senere i februar, der hun også forbedret sin egen stevnerekord på 400 meter, med tiden 50,64. Den 27. februar forbedret hun sin egen nasjonale rekord på 400 meter innendørs, da hun vant denne øvelsen under det nederlandske mesterskapet i friidrett innendørs med tiden 50,30. Denne tiden plasserte henne på 12.-plass på verdensstatistikken noen sinne. Under VM i friidrett innendørs 2022 løp hun på 50,57 i finalen, og fikk med det sølv bak Shaunae Miller-Uibo. Hun deltok også på det nederlandske stafettlaget som fikk sølv på 4 x 400 meter stafett under VM innendørs. 

Utendørs debuterte hun i mai, med seier på 300 meter hekk under Golden Spike i Tsjekkia. Hun løp på 36,86, som var ny bestenotering i verden*.
Hun deltok i Diamond League 2022, og vant tre av stevnene; Golden Gala, Bislett Games, BAUHAUS-Galan og Athletissima. Hun kvalifiserte seg dermed til Diamond League-finalen, som var Weltklasse Zürich, og hun vant også denne. Under VM i friidrett 2022 i Eugene løp hun ankeretappen på Nederlands lag som tok sølv på 4 × 400 meter blandet stafett med ny nasjonal rekord på 3:09,90. Individuelt deltok hun på 400 meter hekk, og kom der på andreplass, bak Sydney McLaughlin. På 4 x 400 meter stafett ble Nederland diskvalifisert fordi de mistet stafettpinnen i den andre vekslingen (regel TR24.6.3).

Den 6. august 2022 brøt hun 50-sekundersgrensen på 400 meter for første gang, da hun vant Kamila Skolimowska Memorial i Polen med tiden 49,75. I august deltok hun i EM i friidrett 2022, og vant der tre gullmedaljer, og ble den første kvinnelige utøveren som vant både 400 meter og 400 meter hekk i et EM. Hun satte nederlandsk rekord på 400 meter, med tiden 49,44, og hun satte ny mesterskapsrekord på 400 meter hekk med tiden 52,67. I tillegg til disse to gullmedaljene vant Nederland også 4 x 400 meter stafett med Bol på laget, der de satte ny nasjonal rekord med tiden 3:20,87.

::* 300 meter hekk står ikke på det internasjonale mesterskapsprogrammet, derfor omtales tiden som «bestenotering», ikke «verdensrekord».*

### 2023
Sesongstarten innendørs 2023 ble New Balance Indoor Grand Prix i Boston 4. februar, der hun satte ny bestenotering i verden på 500 meter med tiden 1:05,63. En uke senere satte hun nederlandsk innendørsrekord på 200 meter (22,87) og 400 meter (49,96) under Meeting Metz Moselle Athlelor i Frankrike. Under det nederlandske mesterskapet i friidrett innendørs i 2023 vant hun 400 meter med ny verdensrekord på 49,26 sekunder. Hun slo med det Jarmila Kratochvílovás tidligere verdensrekord fra 1982, som var på 49,59.

## Referanser


## Eksterne lenker
* 
*